**Budaörs Város Önkormányzat energiapolitikája**

Budaörs Város Önkormányzata az éghajlatvédelem és a város fenntartható fejlődése melletti elhivatottsága jegyében felelős döntéseket kíván hozni az energiagazdálkodás terén. Önkormányzatunk ezért elkötelezett amellett, hogy intézményeink energiafogyasztási hatékonysága és energiateljesítménye növekedjen. A város az éghajlatvédelem és a fenntartható energiagazdálkodás felé tett tanúbizonyságot 2011-ben azzal, hogy csatlakozott a Polgármesterek Szövetségéhez és elkészítette Budaörs Fenntartható Energia Akciótervét (2012). Az Akciótervben vállaltuk, hogy 2020-ig legalább 20 %-kal csökkentjük a város CO2 kibocsátását. A célkitűzés elérése megfelelően halad és a kedvező folyamatok továbbvitele érdekében a következő lépésként energiairányítási rendszert kívánunk bevezetni az Önkormányzatnál. Az energiairányítási rendszer támogatja az energiahatékonyságot és az energiateljesítmény javítását. A rendszer bevezetésével szemléletformálás is a célunk, hogy az önkormányzat dolgozói és a jó példák továbbadásával szélesebb körben a budaörsi polgárok is energiatudatosabban éljenek, szokásaik megváltoztatásával csökkenthessék energiafelhasználásukat.

Mindezen célok elérése érdekében elkötelezzük magunkat, hogy:

* Figyelmet fordítunk beszerzési és beruházási folyamataink során az energetikai szempontokra.
* Korszerű, energiahatékony és innovatív megoldásokat alkalmazunk intézményeink üzemeltetése során.
* Törekszünk az energiateljesítmény folyamatos javítására és energiafogyasztásunk csökkentésére a legfontosabb működési területeken.
* MSZ EN ISO 50001:2018 Energiairányítási Rendszert vezetünk be az önkormányzati épületek területén.
* Biztosítjuk a megfelelő információ áramlást és a szükséges forrásokat annak érdekében, hogy az energiairányítási rendszer által kitűzött célokat el tudjuk érni.
* Figyelemmel kísérjük az energiateljesítménnyel és az energiafogyasztással kapcsolatos jogszabályi előírásokat, biztosítjuk az előírásoknak való megfelelést.
* Törekszünk arra, hogy az önkormányzat munkatársai az energiapolitikát tiszteletben tartsák munkájuk elvégzése során.

Vállajuk, hogy energiapolitikánkat megismertetjük az önkormányzat valamennyi munkavállalójával és együttműködő partnerével, továbbá a budaörsi polgárokkal.

Budaörs, 2018. december 12.

**Wittinghoff Tamás**

 **polgármester**